Bis-sehem tal-privat hemm il-ħsieb li fil-Mosta jsiru parkeġġi ġodda fl-istess ħin li jinħolqu iktar spazji miftuħa għall-pubbliku, b'mod partikolari biswit il-knisja tar-Rotunda, attrazzjoni prinċipali li tant huma kburin biha l-Mostin u jżuruha turisti. Biex jintlaħaq dan il-għan Projects Malta Ltd ħabbret li nhar it-Tlieta se toħroġ sejħa pubblika biex tilqa' proposti għal bini ta' parkeġġ jew parkeġġi ġodda fil-Mosta u l-ħolqien ta' aktar spazji miftuħa għall-pubbliku. Il-Mosta, li hi t-tieni l-akbar belt f'Malta, ilha għal snin twal bi problema ta' nuqqas ta' parkeġġi. Minn stħarriġ li sar qabel toħroġ din is-sejħa rriżulta li, fil-fatt, fil-qalba tal-Mosta bħalissa hemm biss 58 post ta' parkeġġ. Dan meta l-popolazzjoni tiżboq sew l-20,000 resident, b'komunità kummerċjali dejjem tikber ta' aktar minn 2,000 negozju u li tħaddem qrib is-7,000 persuna. Dan minbarra l-fatt li ċ-Ċentru tas-Saħħa tal-Mosta jilqa' aktar minn 313,000 pazjent fis-sena. Il-Mosta hi wkoll fost l-aktar sitt destinazzjonijiet popolari mat-turisti f'pajjiżna, tant li s-sena li għaddiet 700,000 turist żaru din il-lokalità. Din il-figura tirrappreżenta 39% tat-turiżmu kollu li ġie fil- pajjiż. Fi preżentazzjoni lill-ġurnalisti, Projects Malta tat eżempji ta' mudelli u żoni li wieħed jista' jikkunsidra għall-proposti, il-Perit Paul Borg elenka metodoloġiji differenti li ntużaw internazzjonalment fuq proġetti ta' din ix-xorta. Konrad Mizzi, Ministru fl-Uffiċċju tal-Prim Ministru, sostna li "il-proġett tal-Mosta jikkumplimenta l- viżjoni tal-Gvern biex inżidu l-aċċessibbiltà permezz ta' ħolqien ta' parkeġġi, li nnaqqsu t-traffiku mit-toroq, u li nipprovdu aktar spazji miftuħa għar-residenti. "Dan huwa proġett li saret ħidma kbira fuqu mill-Kunsill Lokali tal-Mosta u Projects Malta Ltd. Il-Gvern qed jistieden lis-settur privat biex jissottometti l-ideat tiegħu għal soluzzjonijiet ta' parkeġġi fil-Mosta. Aħna kunfidenti li, bl-investiment mis-settur privat, ikollna soluzzjoni għal parkeġġi ġodda li jagħmlu sens mal-pubbliku u mal-istakeholders kollha," qal Konrad Mizzi. Projects Malta Ltd fissret li bil-proġett iridu jintlaħqu numru ta' miri, fosthom li jinħolqu spazji miftuħa ġodda u aktar aċċessibbli għall-pubbliku wara u biswit ir-Rotunda tal-Mosta. Intqal li se jkunu kkunsidrati biss soluzzjonijiet li joħolqu mijiet ta' spazji ta' parkeġġ u li kull parkeġġ irid ikun taħt l-art. Projects Malta Ltd qed tħares lejn dan il-proġett bħala l-pedament li jixpruna lill-Kunsill Lokali tal-Mosta biex, wara li jinbena l-parkeġġ jew parkeġġi ġodda, jinħolqu żoni ġodda pedonali fil-Mosta. Tul ix-xhur li għaddew, Projects Malta Ltd nediet sensiela wiesgħa ta' konsultazzjonijiet ma' stakeholders differenti u d-dokument li se jinħareġ nhar it-Tlieta jirrifletti l-impenn u bosta suġġerimenti li saru. Matul id-diskussjonijiet mal-Arċidjoċesi ta' Malta, naturalment minħabba r-Rotunda biswit fejn għandu jsir il-proġett, intlaħaq ftehim li l-Arċidjoċesi tappunta espert jew persuna tal-fiduċja tal-Arċidjocesi biex, flimkien ma' espert nominat mill-Gvern, iservi fuq bord tekniku. Dan se jkollu ċ-ċans li jiskrutinja l-proposta jew proposti li jiġu shortlisted mit-tim tal-evalwazzjoni. Sa issa, minn studji li diġà saru, jirriżulta li m'għandux ikun hemm problemi bil-fatt li r-Rotunda hi mibnija ftit passi bogħod minn fejn għandu jsir ix-xogħol. Dak tal-Mosta jista' jkun l-ewwel minn sensiela ta' proġetti ta' dan it-tip bil-ħsieb hu li proġetti simili jsiru f'lokalitajiet oħra li huma bieżla u li jaraw ammonti kbar ta' nies, kemm għax-xiri kif ukoll għad-divertiment. Dan il-proġett huwa wkoll inizjattiva tal-baġit għal din is-sena. Dettalji dwar ir-Request for Proposals jistgħu jitniżżlu mis-sit: www.projectsmalta.com/tenders. Sottomissjonijiet jintlaqgħu sal-14 ta' Novembru 2016. IL-MIRI TAL-PROĠETT 1. Jinħolqu spazji miftuħa ġodda u aktar aċċessibbli għall-pubbliku wara u biswit ir-Rotunda tal-Mosta; 2. Se jkunu kkunsidrati biss soluzzjonijiet li joħolqu mill-inqas 350 spazju ġdid ta' parkeġġ; 3. Kull parkeġġ irid ikun taħt l-art; 4. Is-sistema ta' punteġġi li twassal għall-għażla tal-aħjar proġett se tkun qed tagħfas l-aktar fuq il-metodoloġija u t-teknika li se tintuża tul il-proċess ta' eskavazzjoni; 5. Il-prezzijiet finali li jintalbu għall-viżitaturi jridu jagħmlu sens soċjalment u dan b'kunsiderazzjoni li fil-qalba tal-Mosta hemm wieħed mill-aktar ċentri tas-saħħa f'Malta li jara pazjenti. 6. Min jirbaħ il-konċessjoni jrid jagħmel investiment li jixpruna l-isports, fost oħrajn b'investiment fil-Klabb tal-Boċċi tal-Mosta; 7. Min jirbaħ il-kuntratt jingħata d-dritt li juża s-sotterran, li hu proprjetà tal-Gvern, għal 60 sena. 8. Kull ħidma li ssir waqt li jkun qed jinbena l-parkeġġ jew parkeġġi, trid tkun kordinata b'tali mod li ma titħarbatx is-sistema ta' traffiku kemm għar-residenti kif ukoll għall-komunità kummerċjali. 9. Meta tintgħażel il-proposta finali, jibdew sensiela ta' konsultazzjonijiet ġodda.